**Likumprojekta ,,Grozījumi Personu apliecinošu dokumentu likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Projekts šo jomu neskar. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019.gada 7.maija rīkojumu Nr.210, prot. Nr. 21 27 §)) 243.punktā noteiktie uzdevumi.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Diasporas konsultatīvās padomes 2020.gada 17.jūlija sēdē, izskatot ,,Plānu darbam ar diasporu 2021. - 2023.gadam”, atbalstīta iniciatīva izstrādāt grozījumus Personu apliecinošu dokumentu likumā (turpmāk – PADL), nosakot īsāku pārejas periodu, no kura personas apliecība (turpmāk – eID karte) tiek noteikta par obligātu personu apliecinošo dokumentu arī personām, kuras Iedzīvotāju reģistra likumā noteiktajā kārtībā sniegušas ziņas par savu dzīvesvietu ārvalstī (turpmāk – Latvijas pilsonis vai nepilsonis, kas paziņojis par dzīvesvietu ārvalstī). Minētajā Diasporas konsultatīvās padomes sēdē likumprojekta ,,Grozījumi Personu apliecinošu dokumentu likumā” izstrāde tika atzīta par atbilstošāko risinājumu, lai diasporas pārstāvji varētu ērtāk un drošāk saņemt valsts pārvaldes sniegtos e-pakalpojumus. Attiecīgais uzdevums Iekšlietu ministrijai iekļauts ,,Plāna darbam ar diasporu 2021. - 2023.gadam” 2.5.1.apakšpunktā.PADL 9.panta pirmās daļas redakcija, kas stāsies spēkā 2023.gada 1.janvārī, paredz eID karti kā obligātu personu apliecinošu dokumentu Latvijas pilsonim un nepilsonim, kurš sasniedzis 15 gadu vecumu. Savukārt, līdz 2030.gada 31.decembrim minēto 9.panta pirmo daļu nepiemēro attiecībā uz personu, kura Iedzīvotāju reģistra likumā noteiktajā kārtībā ir sniegusi ziņas par savu dzīvesvietu ārvalstī. Ņemot vērā minēto, lai noteiktu, ka jau no 2021.gada 1.janvāra Latvijas pilsonim vai nepilsonim, kas paziņojis dzīvesvietu ārvalstīs un ir sasniedzis 15 gadu vecumu, saņemot pasi, ir pienākums saņemt arī eID karti, likumprojekts paredz PADL pārejas noteikumos svītrot 5.punkta 1.apakšpunktu un attiecīgi papildināt PADL pārejas noteikumus ar 5.¹ punktu, nosakot, ka līdz 2024.gada 31.decembrim šā likuma 9.panta pirmo daļu nepiemēro attiecībā uz personu, kura Iedzīvotāju reģistra likumā noteiktajā kārtībā ir sniegusi ziņas par savu dzīvesvietu ārvalstī.Kopš 2020.gada pirmā ceturkšņa lielākā daļa pasaules valstu ir ieviesušas dažāda veida un ilguma epidemioloģiskās drošības pasākumus, lai kavētu Covid-19 vīrusa izraisītās saslimstības izplatīšanos. Šie ierobežojumi galvenokārt skar personu iespējas ceļot uz ārvalstīm, pārvietoties valsts iekšienē un klātienē saņemt publiskus pakalpojumus. Arī Latvijas diplomātiskās un konsulārās pārstāvniecības ārvalstīs ir spiestas nodrošināt epidemioloģiskās drošības pasākumus gan samazinot apmeklētāju plūsmu un novēršot to savstarpējos kontaktus, gan, atsevišķos gadījumos, pārtraucot konsulāro pakalpojumu sniegšanu klātienē. Līdz ar to diasporas ārvalstīs pārstāvjiem ir ievērojami apgrūtināta valsts pārvaldes pakalpojumu saņemšana klātienē. Globālā situācijas attīstība neļauj ticami prognozēt šo ierobežojumu atcelšanas grafiku. Tādēļ ir īpaši nozīmīgi, lai diasporas pārstāvjiem būtu pēc iespējas plašāk pieejami elektroniskās identitātes apliecināšanas un elektroniskā paraksta radīšanai nepieciešamie līdzekļi valsts pārvaldes pakalpojumu saņemšanai e-pakalpojuma veidā.Grozījumi PADL izstrādāti, ņemot vērā Diasporas konsultatīvās padomes ierosinājumu, kas tika vērtēts 2020.gada 17.jūlija sēdē, izskatot ,,Plānu darbam ar diasporu 2021. - 2023.gadam”, proti, Iekšlietu ministrijai sadarbībā ar Ārlietu ministriju izvērtēt iespēju izstrādāt grozījumus PADL, nosakot īsāku pārejas periodu, no kura eID karte tiek noteikta par obligātu personu apliecinošo dokumentu arī Latvijas pilsonim vai nepilsonim, kas paziņojis par dzīvesvietu ārvalstī. Ar grozījumiem PADL paredzēts noteikt eID karti, kā obligātu personu apliecinošu dokumentu Latvijas pilsonim vai nepilsonim, kas paziņojis par dzīvesvietu ārvalstī, no 2025.gada 1.janvāra, kā arī to, ka no 2021.gada 1.janvāra Latvijas pilsonim vai nepilsonim, kas paziņojis par dzīvesvietu ārvalstī un kurš ir sasniedzis 15 gadu vecumu, saņemot pasi, ir pienākums saņemt arī eID karti. Vienlaikus jāatzīmē, ka Aizsardzības ministrija ir izstrādājusi un 2020.gada 19.septembrī ir stājušies spēkā grozījumi Ministru kabineta 2017.gada 4.jūlija noteikumos Nr.402 ,,Valsts pārvaldes e-pakalpojumu noteikumi”, ar kuriem kvalificētas paaugstinātas drošības elektroniskās identifikācijas līdzekļi noteikti kā vienīgais identifikācijas līdzeklis lielam klāstam valsts pārvaldes sniegto e-pakalpojumu. Patlaban vienīgais pieejamais kvalificētas paaugstinātas drošības elektroniskās identifikācijas līdzeklis ir drošs elektroniskais paraksts. Līdz ar to secināts, ka nepieciešams veicināt eID kartes saņemšanu un izmantošanu diasporas pārstāvjiem, tādā veidā nodrošinot kvalificētas paaugstinātas drošības elektroniskās identifikācijas līdzekļa – droša elektroniskā paraksta pieejamību.Tādējādi plānots, ka grozījumi PADL veicinās eID kartē iekļauto elektroniskās identitātes apliecināšanas un elektroniskā paraksta radīšanai nepieciešamo līdzekļu pieejamību, paaugstinot eID kartē iekļauto sertifikātu aktivizēšanas īpatsvaru, kā rezultātā tiks paplašināta pieeja valsts sniegtajiem e-pakalpojumiem un e-paraksta lietošanai tiem Latvijas pilsoņiem vai nepilsoņiem, kas paziņojuši par dzīvesvietu ārvalstī. |
| 3. | Projekta izstrādē iesaistītās institūcijas un publiskas personas kapitālsabiedrības | Pilsonības un migrācijas lietu pārvalde, Ārlietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz Latvijas pilsoni vai nepilsoni, kas paziņojis par dzīvesvietu ārvalstī, un kuram PADL noteikts pienākums saņemt eID karti.Likumprojekts netiešā veidā skar Latvijas Republikas pārstāvniecības ārvalstīs un Pilsonības un migrācijas lietu pārvaldi. |
| 2. | Tiesiskā regulējuma ietekme uz tautsaimniecību un administratīvo slogu | Iespējams, ka daļēji administratīvais slogs pieaug Latvijas pilsonim vai nepilsonim, kas paziņojis par dzīvesvietu ārvalstī, jo tiem būs pienākums saņemt eID karti ātrāk, nekā, iespējams, viņi plānojuši iepriekš. Taču vienlaikus jāatzīmē, ka likumprojektā ietvertais regulējums ir minēto mērķgrupu interesēs - eID kartē iekļauto elektroniskās identitātes apliecināšanas un elektroniskā paraksta radīšanai nepieciešamo līdzekļu pieejamība, kā rezultātā tiks paplašināta pieeja valsts sniegtajiem e-pakalpojumiem un e-paraksta lietošanai.Administratīvais slogs Latvijas Republikas pārstāvniecībām ārvalstīs un Pilsonības un migrācijas lietu pārvaldei nepieaug, jo personu apliecinošu dokumentu izsniegšana jau ir viena no minēto institūciju kompetencēm; ar ieviesto tiesību normu personu apliecinošu dokumentu izsniegšanas procedūra nemainās un papildu resursu pieprasījums nav nepieciešams. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 ,,Sabiedrības līdzdalības kārtība attīstības plānošanas procesā”, lai informētu sabiedrību par likumprojektu un dotu iespēju izteikt viedokli, informācija par likumprojektu ievietota Iekšlietu ministrijas un Valsts kancelejas tīmekļa vietnē.  |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju rakstiski sniegt viedokli par likumprojektu tā izstrādes stadijā, 2020.gada 6.oktobrī informācija par likumprojektu ievietota Iekšlietu ministrijas tīmekļa vietnē (http://www.iem.gov.lv/lat/sadarbiba\_ar\_nvo/diskusiju\_dokumenti/), aicinot sabiedrību viedokļus par likumprojektu sniegt līdz 2020.gada 19.oktobrim. Vienlaikus Iekšlietu ministrija, izpildot Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 14.punktu, projektu 2020.gada 6.oktobrī nosūtīja Valsts kancelejai publicēšanai tās tīmekļa vietnē. |
| 3. | Sabiedrības līdzdalības rezultāti | 2020.gada 17.novembrī paust viedokli par likumprojektu ir tikusi lūgta Pasaules Brīvo latviešu apvienība un Eiropas Latviešu apvienība. Minēto sabiedrību viedokļi nav saņemti, jo faktiski gan Pasaules Brīvo latviešu apvienības, gan Eiropas Latviešu apvienības pārstāvji piedalījās Diasporas konsultatīvās padomes 2020.gada 17.jūlija sēdē, kur, izskatot ,,Plānu darbam ar diasporu 2021. - 2023.gadam”, atbalstīja iniciatīvu izstrādāt likumprojektā ietvertos grozījumus PADL un tādējādi ir informēti par likumprojektā ietverto regulējumu.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde, Latvijas Republikas pārstāvniecības ārvalstīs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministrs S. Ģirģens

G.Dzelme 67219521

ginta.dzelme@pmlp.gov.lv

v\_sk. = 1218